Ανοιχτός Πολυχώρος Αρκαλοχωρίου

Το ανοιχτό γήπεδο Μπάσκετ στο Αρκαλοχώρι του Δήμου Μινώα Πεδιάδας βρίσκεται στην οδό Κονδυλάκη στο Κέντρο της Κωμόπολης. Αρχές της δεκαετίας του 1990 άνοιξε της πόρτες του ως ένα κλασικό γήπεδο μπάσκετ , με κερκίδες και αποδυτήρια. Έως και τα μέσα του 2010, τον χώρο, τον χρησιμοποιούσε η τοπική ομάδα καθώς και οι κόσμος σε συγκεκριμένες ώρες κοινού. Με την δημιουργία του κλειστού Γυμναστηρίου, τόσο η τοπική ομάδα όσο και ο κόσμος , «μετακόμισαν» στο νέο και σύγχρονο χώρο άθλησης , που τηρούσε όλες τις νέες και σύγχρονες προδιαγραφές. Με τον καιρό και λόγω και της οικονομικής κρίσης , ο χώρος στο ανοιχτό γήπεδο , παρέμεινε ανεκμετάλλευτος και ουσιαστικά αφέθηκε στον χρόνο και στις καιρικές συνθήκες, με αποτέλεσμα να είναι ουσιαστικά ακατάλληλος όχι μόνο για άθληση αλλά και για επίσκεψη. Επιπλέον η αδιαφορία και οι λανθασμένες προτεραιότητές που δίνονται στην χάραξη της πολιτικής από την κεντρική εξουσία, οδήγησαν στην αποδυνάμωση και εγκατάλειψη υποδομών που θα μπορούσαν να αποτελέσουν Αστικά Κοινά.

 Από το 2015 και μετά ο Πολιτιστικός Σύλλογος Αρκαλοχωρίου, εκφράζοντας το κοινό αίσθημα κατορθώνει μετά από πολλές συζητήσεις και διαπραγματεύσεις να αναλάβει την διαχείριση του γηπέδου σύμφωνα και με την «παραχώρηση χρήσης» που υπέγραψε με τον Δήμο Μινώα Πεδιάδας. Άμεσα, κατόπιν ανακοινώσεων, ο χώρος καθαρίζεται από εθελοντές και ξεκινάει κάτω από το πρίσμα του εθελοντισμού και της προσφοράς, η δημιουργία του πολυχώρου με καλόγουστες παρεμβάσεις στο χώρο όσο και στην δημιουργία μικρών κήπων, με λουλούδια και αρωματικά φυτά της Κρήτης. Αντικαταστάθηκαν οι παλιές μπασκέτες του γηπέδου με νέες και δημιουργήθηκε μεγάλη και μόνιμη οθόνη για τις ανάγκες του θερινού σινεμά. Επιπλέον η γειτονιά από υποβαθμισμένη έχει πλέον αναβαθμιστεί λαμβάνοντας τα οφέλη ολόκληρη η τοπική κοινωνία μακριά από μεθόδους ιδιωτικοποίησης του πόρου. Η αλληλεγγύη και ο πολιτισμός , αλληλοσυνδέθηκαν και ενισχύθηκαν από τις δραστηριότητες που ξεκίνησαν στο χώρο με αποτέλεσμα το γήπεδο , ως χώρος πολλαπλών χρήσεων, να αποτελεί Κοινό και να απευθύνεται σε όλους, χωρίς διακρίσεις και περιορισμούς. Ο πολυχώρος του ανοιχτού γηπέδου αποτελεί όαση πολιτισμού αφού τα τελευταία χρόνια οι ομάδες εθελοντισμού κατάφεραν , με την ενεργή συμμετοχή τους, να γίνουν θεσμοί στην ευρύτερη περιοχή, δράσεις και εκδηλώσεις, όπως: · Γιορτή σπόρων· Φεστιβάλ ζωγραφικής · Θέατρο-μουσικές χορωδίες· Θέατρο σκιών · Θερινό Σινεμά· Τέχνες ξεχασμένες στο χρόνο · Αγώνες μπάσκετ φιλανθρωπικού χαρακτήρα · Παραδοσιακές μουσικές και χορευτικές βραδιέςΟ χώρος για την καλύτερη φύλαξή του λειτουργεί τις περισσότερες φορές καθημερινά, απογευματινές ώρες. Πολλές φορές ιδίως τους καλοκαιρινός μήνες υπάρχουν δράσεις και πρωινές ώρες. Ο Πολιτιστικός Σύλλογος στη βάση της συλλογικής δράσης και της ενεργής συμμετοχής των πολιτών, δημιούργησε ομάδες που ουσιαστικά σχεδιάζουν, οραματίζουν και «τρέχουν» την κάθε δράση. Όλες οι αποφάσεις λαμβάνονται συλλογικά αφού ο καθένας έχει δικαίωμα να συμμετέχει σε εβδομαδιαίες συναντήσεις που ανακοινώνονται στα κοινωνικά μέσα δικτύωσης. Τόσο ο σχεδιασμός, όσο και ο έλεγχος των μέτρων προστασίας των εθελοντών, των θεατών και της φύλαξης του χώρου, είναι ευθύνη της εκάστοτε ομάδας. Αν το όλο ζήτημα τεθεί σε όρους ιδεολογίας ή ηθικών υποχρεώσεων, η συλλογική και εθελοντική δράση, θα λειτουργήσει για κάποιο χρονικό διάστημα αλλά όταν “ξεφουσκώσει“ ο ενθουσιασμός, τότε θα εγκλωβιστεί και θα εκφυλιστεί. Η αλληλεγγύη, η αδερφοσύνη και η συμμετοχή σε κοινές δράσεις είναι οι βασικοί άξονες όπου η ανάπτυξη και η καλλιέργεια της προσωπικότητας των όλων είναι υποχρέωση του ενός . Η διαφύλαξη αυτού του Κοινού στην περιοχή μας ,πρέπει να διαφυλαχτεί από όλους μας, διότι είναι πραγματική διέξοδο όχι μόνο για τους εθελοντές αλλά και για τον απλό κόσμο που συμμετέχει.